Ehdotus NEUVOSTON PÄÄTÖS vaarallisten jätteiden maan rajan ylittävien siirtojen ja käsittelyn valvontaa koskevan Baselin yleissopimuksen liitteessä IX olevaan jätteiden luetteloon (B luettelo) tehtäviä muutoksia koskevasta Euroopan unionin kannasta mainitun yleissopimuksen osapuolten yhdennessätoista konferenssissa /* COM/2013/093 final - 2013/0055 (NLE) */





PERUSTELUT 1. Vaarallisten jätteiden maan rajat ylittävien siirtojen ja käsittelyn valvonnasta 22. maaliskuuta 1989 tehdyssä Baselin yleissopimuksessa, jäljempänä ’Baselin yleissopimus’, vahvistetaan valvontamenettely, jota sovelletaan osapuolten välillä tapahtuvaan vaarallisten jätteiden vientiin ja tuontiin. Baselin yleissopimus tuli voimaan vuonna 1992, ja se sitoo nyt 175:tä osapuolta. EU on Baselin yleissopimuksen osapuoli. 2. Menettelyä Baselin yleissopimuksen liitteiden muuttamiseksi säännellään yleissopimuksen 17 ja 18 artiklalla. Niissä määrätään, että muutoksia yleissopimukseen voivat esittää osapuolet ja että sihteeristö antaa esitetyn muutoksen kaikille osapuolille tiedoksi vähintään kuusi kuukautta ennen kokousta, jossa muutos esitetään hyväksyttäväksi. Muutokset on hyväksyttävä osapuolten konferenssin kokouksessa, ja ne voivat tulla voimaan kuuden kuukauden kuluessa siitä, kun tallettaja on lähettänyt asiasta kiertokirjeen muodossa olevan ilmoituksen. 3. Baselin yleissopimuksen liitteessä IX on luettelo jätteistä. Luetellut jätteet eivät kuulu yleissopimuksen 1 artiklan 1 kappaleen a kohdan soveltamisalaan, minkä vuoksi niitä ei pidetä yleissopimusta sovellettaessa vaarallisina jätteinä, elleivät ne sisällä liitteessä I mainittua ainetta siinä määrin, että niissä esiintyy liitteessä III mainittu ominaisuus. Liitteessä I luetellaan valvottavien jätteiden luokat (jätevirrat) ja jätteiden ainesosat. Liite III sisältää luettelon vaarallisista ominaisuuksista. Uusien nimikkeiden lisäämiseksi Baselin yleissopimuksen liitteeseen IX (B luettelo) jätettiin tammi- ja helmikuussa 2011 seuraavat viisi hakemusta: a) Käytettyjen nestepakkausten esikäsittelystä syntyvä erottelematon muovijae; b) Tarralaminaattijäte, joka sisältää sellaisia laminaattimateriaalin valmistuksessa käytettäviä raaka-aineita, jotka eivät kuulu liitteen IX nimikkeeseen B3020; c) Käytettyjen nestepakkausten esikäsittelystä syntyvä erottelematon muovialumiinijae. d) Maa-, puutarha- ja metsätaloudesta, puutarhoista, puistoista ja hautausmailta peräisin oleva puhdas biologisesti hajoava jäte. e) Komposiittipakkaukset, jotka sisältävät pääosin paperia ja jonkin verran muovia ja jotka eivät sisällä jäämiä eivätkä kuulu liitteen IX nimikkeeseen B3020. 4. Edellä mainitut jätenimikkeet lisättiin jätteiden siirrosta 14 päivänä kesäkuuta 2006 annetun Euroopan parlamentin ja neuvoston asetuksen (EY) N:o 1013/2006[1] liitteeseen IIIB väliaikaisesti, kunnes on tehty päätös niiden sisällyttämisestä Baselin yleissopimuksen liitteeseen IX (B luettelo). Mainittu päätös hyväksyttiin asetuksen (EY) N:o 1013/2006 muuttamisesta tiettyjen luokittelemattomien jätteiden sisällyttämiseksi sen liitteeseen IIIB annetulla komission asetuksella (EU) N:o 135/2012[2]. 5. Avoin työryhmä pani 25.–28. syyskuuta 2012 pitämässään kahdeksannessa kokouksessa merkille ehdotetut muutokset. Ehdotuksista käymiensä keskustelujen jälkeen avoin työryhmä kirjasi päätöksen OEWG-8/6 2 kohtaan aikomuksensa toimittaa Baselin yleissopimuksen osapuolten konferenssille käsiteltäväksi toukokuussa 2013 pidettävässä konferenssin yhdennessätoista kokouksessa seuraavan luonnoksen yleissopimuksen liitteeseen IX sisällytettävästä nimikkeestä: ”B3075 Maa-, puutarha- ja metsätaloudesta, puutarhoista, puistoista ja hautausmailta peräisin oleva luonnollinen kasvipohjainen biomassajäte, joka ei sisällä liitteessä I tarkoitettuja aineita sellaisina pitoisuuksina, että sillä olisi liitteessä III tarkoitettuja ominaisuuksia, ja joka ei sisällä tulokaslajeja.” Päätöksen OEWG-8/6 3 kohdassa avoin työryhmän pani merkille myös mahdollisuuden seuraavaan vaihtoehtoiseen luonnokseen yleissopimuksen liitteeseen IX sisällytettävästä nimikkeestä, jossa voidaan yhdistää neljä ehdotusta. Työryhmä huomautti, että tarralaminaattijätteen osalta ehdotettu muutos voidaan sisällyttää luonnokseen tai jättää siitä pois. Tätäkin luonnosta on tarkoitus käsitellä yleissopimuksen osapuolten konferenssin yhdennessätoista kokouksessa. ”B3025 Komposiittipakkaukset, jotka sisältävät [pääosin] paperia, muovia ja alumiinia, [ja näitä materiaaleja sisältävät jakeet], jotka ovat peräisin tällaisten pakkausten esikäsittelystä[, mukaan lukien tarralaminaattijäte], jotka eivät sisällä jäämiä eivätkä liitteessä I tarkoitettuja aineita sellaisina pitoisuuksina, että niillä olisi liitteessä III tarkoitettuja ominaisuuksia.” 6. Yleissopimuksen osapuolten konferenssin yhdestoista kokous voi päättää sisällyttää yleissopimuksen liitteeseen IX (B luettelo) mitkä tahansa edellä mainituissa hakemuksissa ehdotetut jätenimikkeet tai mitkä tahansa avoimen työryhmän kahdeksannessa kokouksessaan sille toimittamat jätenimikkeet taikka mitkä tahansa edellä mainitut nimikkeet, joihin on tehty muutoksia. 2013/0055 (NLE) Ehdotus NEUVOSTON PÄÄTÖS vaarallisten jätteiden maan rajan ylittävien siirtojen ja käsittelyn valvontaa koskevan Baselin yleissopimuksen liitteessä IX olevaan jätteiden luetteloon (B luettelo) tehtäviä muutoksia koskevasta Euroopan unionin kannasta mainitun yleissopimuksen osapuolten yhdennessätoista konferenssissa EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 191 artiklan 1 kohdan yhdessä 218 artiklan 9 kohdan kanssa, ottaa huomioon Euroopan komission ehdotuksen, sekä katsoo seuraavaa: (1) Vaarallisten jätteiden maan rajan ylittävien siirtojen ja käsittelyn valvontaa koskeva Baselin yleissopimus tuli voimaan vuonna 1992. (2) Baselin yleissopimuksen 17 ja 18 artiklassa määrätään, että yleissopimukseen tehtävät muutokset hyväksytään osapuolten konferenssin kokouksessa. (3) Uusien nimikkeiden lisäämiseksi yleissopimuksen liitteeseen IX (B luettelo) jätettiin viisi hakemusta tammi- ja helmikuussa 2011. Nämä nimikkeet on lisätty asetuksen (EY) N:o 1013/2006 muuttamisesta tiettyjen luokittelemattomien jätteiden sisällyttämiseksi sen liitteeseen IIIB annetulla komission asetuksella (EU) N:o 135/2012[3] jätteiden siirrosta 14 päivänä kesäkuuta 2006 annetun Euroopan parlamentin ja neuvoston asetuksen (EY) N:o 1013/2006[4] liitteeseen IIIB väliaikaisesti, kunnes on tehty päätös niiden sisällyttämisestä yleissopimuksen liitteeseen IX (B luettelo). (4) Pantuaan merkille tehdyt ehdotukset avoin työryhmä päätti 25–28 päivänä syyskuuta 2012 pitämässään kahdeksannessa kokouksessa toimittaa Baselin yleissopimuksen osapuolten konferenssille käsiteltäväksi sen yhdennessätoista kokouksessa kaksi luonnosta yleissopimuksen liitteeseen IX sisällytettävistä nimikkeistä. (5) Baselin yleissopimuksen osapuolten yhdestoista konferenssi voi päättää sisällyttää yleissopimuksen liitteeseen IX (B luettelo) mitkä tahansa hakemuksissa ehdotetut jätenimikkeet tai mitkä tahansa avoimen työryhmän kahdeksannessa kokouksessaan sille toimittamat jätenimikkeet taikka mitkä tahansa edellä mainitut nimikkeet, joihin on tehty muutoksia, ON HYVÄKSYNYT TÄMÄN PÄÄTÖKSEN: 1 artikla Baselin yleissopimuksen osapuolten yhdessätoista konferenssissa esitettävä Euroopan unionin kanta on, että yleissopimuksen liitteeseen IX (B luettelo) sisällytetään mitkä tahansa jätetyissä hakemuksissa ehdotetut jätenimikkeet tai mitkä tahansa avoimen työryhmän kahdeksannessa kokouksessaan konferenssille toimittamat jätenimikkeet taikka mitkä tahansa edellä mainitut nimikkeet, joihin on tehty asianmukaisia muutoksia. Unionin edustajat voivat sopia Baselin yleissopimuksen osapuolten yhdennessätoista konferenssissa tähän kantaan tehtävistä vähäisistä muutoksista ilman neuvoston uutta päätöstä. 2 artikla Kun Baselin yleissopimuksen osapuolten yhdennentoista konferenssin päätös yleissopimuksen liitteen IX (B luettelo) muuttamisesta on annettu, se julkaistaan Euroopan unionin virallisessa lehdessä. 3 artikla Tämä päätös tulee voimaan [...]. Tehty Brysselissä Neuvoston puolesta Puheenjohtaja [1] EUVL L 190, 12.7.2006, s.1. [2] EUVL L 46, 17.2.2012, s.30. [3] EUVL L 46, 17.2.2012, s. 30. [4] EUVL L 190, 12.7.2006, s. 1.